AARHUS: VM i sejlsport var den største sportsbegivenhed, der nogensinde har været afholdt i Aarhus. Nu er begivenheden nomineret som Byens Bedste Kulturoplevelse 2018.

Verdensmesterskaberne var nemlig ikke kun en sportslig fest for de 1.500 sejlere fra 100 forskellige lande, der fra 30. juli til 12. august kæmpede om VM medaljer og nationspladser til de olympiske lege i Tokyo i 2020. VM var også en folkefest for alle byens borgere.

- Vi havde sat ambitionerne højt, og jeg syntes, de blev opfyldt på alle de væsentlige parametre, vi fik skabt en folkefest for publikum, som var meget mere end bare sejlsport. VM var en enestående event, der samlede hele byen omkring en kæmpestor international begivenhed, og fik hele verden til at se til Aarhus. Jeg er stolt og beæret over, at vi er nomineret, siger Klaus Natorp, der var Head of Event (chef for det hele, red.) under VM i sejlsport.